El Fary

**José Luis Cantero**, coñecido profesionalmente como **El Fary**, nado en Madrid o 20 de agosto de 1937 e finado o 19 de xuño de 2007, foi un cantante español.

## Traxectoria 
José Luis Cantero naceu nunha familia humilde, chegada de Buenache de Alarcón (Cuenca), no barrio de Las Ventas en Madrid, preto da praza de Touros. De rapaz adoitaba faltar á escola, preferindo pasar o tempo imitando o seu ídolo, o cantante de copla Rafael Farina. Foi de Farina de quen El Fary tomou o seu nome. Antes foi coñecido no seu barrio como «El Farina de Ventas» pola súa afección a imitar ó seu cantante favorito e a outras estrelas da copla española.

Antes de ter éxito, El Fary traballou como xardineiro e taxista para conseguir os cartos que lle permitisen gravar as súas primeiras cancións. Unha vez gravados e editados os discos, el mesmo os vendía no Rastro de Madrid. Nesa época tamén participaba en competicións de cantantes na radio e actuaba en festas locais. Foi cumpridos os 30 cando El Fary empezou a gañar cartos como cantante cando foi chamado a Pozoblanco, Córdoba (España) para substituír a outro cantante (Pepe Blanco). Máis tarde, o lendario Antonio Molina contratouno para unha xira de dous meses.

Nos anos 1970 a copla caeu en desgraza co público español, pero iso non desanimou a El Fary e de cara a finais da década estaba gravando cancións máis pop, que subiron as listas de éxitos españolas.

Nos anos 1990 El Fary acadou o éxito no mundo da televisión, cando protagonizou a serie *Menudo es mi padre* no papel do taxista. O papel fíxose a medida para el, e incluso o título da serie era un xogo de palabras coa estatura do cantante.

Durante esta época, estivo suxeito a especulacións e rumores sobre a drogadicción do seu fillo e o maltrato á súa muller. Malia que a publicidade sensacionalista da súa vida privada puido resultar desagradable, mantívoo na conciencia do público durante bastante tempo.

De cara a finais da década, a súa carreira viuse de novo impulsada cando o director de cine Santiago Segura estreou a súa comedia *Torrente, el brazo tonto de la ley*. O protagonista, José Luis Torrente (papel realizado polo mesmo Santiago Segura), é un policía maleducado, racista, machista, franquista e corrupto que é fan de El Fary. A película contiña unha canción de El Fary especialmente gravada para a película, chamada Apatrullando la ciudad. Tanto a canción como a película foron un éxito, que levou a gravar dúas secuelas, *Torrente 2: Misión en Marbella* e no 2005 El Fary realizou unha pequena intervención en *Torrente 3: El protector*, a terceira entrega da serie, interpretándose a si mesmo. Ademais, realizouse unha peza de merchandising única: o *Carrofary*, unha pequena figura de goma do cantante deseñada para ser colgada do espello retrovisor do coche.

Apadriñou a varios artistas novos coma Melody e o seu propio fillo, Javi Cantero, ambos cantantes de pop.

En xaneiro de 2007, tralo Nadal, diagnosticóuselle un cancro de pulmón dificilmente curable, polo que lle daban un ano e medio de vida. A familia quixo mantelo na intimidade, pero en abril de 2007, ó facerlle unha entrevista (a derradeira que ofreceu), fixo público que padecía dita enfermidade. Faleceu o 19 de xuño de 2007, con 69 anos, nun hospital de Madrid.

## Discografía 
# *Ritmo caló* (1975, Belter)
# *Soy gitanito* (1977, Movieplay)
# *Camino de la gloria* (1978, Movieplay)
# *Yo me estoy enamorando* (1979, Movieplay)
# *Canela y limón* (1980, Movieplay)
# *Vengo a ti* (1981, Movieplay)
# *Amante de la noche* (1982, Ariola)
# *Amor secreto* (1983, Ariola)
# *Como un gigante* (1984, Ariola)
# *Rompecorazones* (1985, Ariola)
# *Un paso más* (1986, Ariola)
# *Grandes éxitos* (1986, Ariola)
# *Va por ellos* (1987, Ariola)
# *A mi son* (1988, Ariola)
# *Enamorando* (1989, Zafiro)
# *Dedícame una hora* (1990, Zafiro)
# *Tu piel* (1991, Zafiro)
# *Tomillo, romero y jara* (1992, Zafiro)
# *Mujer de seda* (1993, Horus)
# *Tumbalero* (1995, Horus)
# *Menudo es el Fary* (1996, BMG-Ariola)
# *Calle Calvario* (1999, Zafiro)
# *Sin trampa ni cartón* (2000, Carabirubi)
# *Ese Fary!!* (2003, Muxxic)
# *Los grandes éxitos de El Fary* - Media Verónica (2007)

## Véxase tamén 
### Ligazóns externas 
* Club de fans do Fary